Publication: Magyar Közlöny
Issue: MK-1999-77 (Year: 1999, Number: 77)
Era: 1990-2004
Section: 
Paragraph Index: 84

2. Ha a dokumentumból több példány készül, akkor csak az első példányt — az eredetit — kell guilloche mintájú háttérre nyomtatni. Ezen a példányon egyértelműen fel kell tüntetni, hogy „eredeti”, a többi példányon pedig azt, hogy „másolat”. 1.3 A tanúsítványt a következő nyelvek egyikén kell kinyomtatni: angol, francia, német, olasz vagy spanyol. 1.4 Mindegyik tanúsítványon fel kell tüntetni a Közösség illetékes hatósága által adott sorozatszámot. 1.5 A tanúsítványt a Közösség illetékes hatóságai és laboratóriumai hitelesítik a 10., illetve a 11. rubrikában. A tanúsítvány 1 eredetiből és legalább 1 egyidejűleg készített másolatból áll, ebben a sorrendben. Mind az eredetinek, mind a másolatnak kísérnie kell a bort. A tanúsítvány űrlapját, vagy géppel, vagy kézzel kell kitölteni, ez utóbbi esetben tintával és nyomtatott nagybetűkkel. Nem lehet törlést alkalmazni, vagy a szavakat felülírni, és a tanúsítvány nem használható, ha a kitöltése során bármiféle hibát elkövettek. A tanúsítvány 11. rubrikájában közlendő információ az illetékes laboratórium által hitelesített külön elemző jelentésben terjeszthető elő. Ez esetben a 11. rubrikában utalni kell a külön jelentésre. 1.6 Az 1.5 pontban hivatkozott hatóságok és laboratóriumok: — az illetékes hatóságok azok, amelyeket a Bizottság 2238/93 (EGK) rendeletének 20. Cikke szerint jelöltek ki a bortermékek szállítására vonatkozó kísérő dokumentumok és a releváns adatok kezelésére. — Az illetékes laboratóriumok azok, amelyeket a 822/87 (EGK) rendelet 79(1) Cikke szerint felhatalmaztak hivatalos elemzések készítésére. 1.7 A szállítmányhoz tartozó borok szabad forgalomba helyezhetőségéhez szükséges vámeljárások végrehajtása során a tanúsítvány eredetijét és másolatát át kell adni a végrehajtást végző illetékes magyar vámhatóságnak. Ez a hatóság köteles láttamozni a tanúsítvány hátoldalát. Az eredetit vissza kell adnia az érintett személynek. A vámhatóságnak a másolatot legalább 5 évig meg kell őriznie. 1.8 A tanúsítvány 10. rubrikájában szereplő igazolás helyettesíthető a 2238/93 (EGK) rendelet 7. Cikke szerinti származási tanúsítvánnyal.** 1.9 Az 1.1 pontban hivatkozott tanúsítvány a magyar Bortörvényben hivatkozott „Minőségtanúsítás” helyébe lép. 1.10 A jelen levélváltás hatálybalépésének napja előtt hatályos magyar jogszabályok szerint kitöltött tanúsítványokat 2000. január 1-jéig lehet használni az 1.1 pontban előírt tanúsítvány helyett.

Source: https://magyarkozlony.hu/hivatalos-lapok/aae5132a256e3b28f81dca3a1cd6717ee7f73e19/dokumentumok/5efe9f48dc7c79b40e5d695da37a16926434b839/letoltes